paragraph_text: Fizikalno-kemijska svojstva dimnog plina, kao proizvoda izgaranja, prije svega ovise o vrsti (sastavu) goriva, o načinu izgaranja s obzirom na pretičak zraka i o njihovoj temperaturi. Glavni sastojci dimnog plina su ugljikov dioksid CO<sub>2</sub> koji nastaje potpunim izgaranjem ugljika, vodena para H<sub>2</sub>O koja nastaje izgarajem vodika H i isparavanjem sadržane vlage u gorivu, sumporov dioksid SO<sub>2</sub> koji nastaje izgaranjem sumpora S, dušik N<sub>2</sub> koji se sastoji od dušika sadržanog u gorivu i dušika iz zraka za izgaranje i kisik O<sub>2</sub> koji je ostao neutrošen kao višak zraka za izgaranje.